Document ID: 32014D0848

KOMISSION TÄYTÄNTÖÖNPANOPÄÄTÖS,
annettu 26 päivänä marraskuuta 2014,
luvan antamisesta Bulgarialle käyttää toissavuotta edeltäviä tilastotietoja ja eräitä likimääräisiä arvioita arvonlisäverosta kertyvien omien varojen perusteen laskemiseksi annetun päätöksen 2010/4/EU, Euratom muuttamisesta
(tiedoksiannettu numerolla C(2014) 8929)
(Ainoastaan bulgariankielinen teksti on todistusvoimainen)
(2014/848/EU, Euratom)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon Euroopan atomienergiayhteisön perustamissopimuksen,
ottaa huomioon arvonlisäverosta kertyvien omien varojen lopullisesta yhdenmukaisesta kantomenettelystä 29 päivänä toukokuuta 1989 annetun neuvoston asetuksen (ETY, Euratom) N:o 1553/89 (1) ja erityisesti sen 4 artiklan 4 kohdan ja 6 artiklan 3 kohdan toisen luetelmakohdan,
on kuullut omien varojen neuvoa-antavaa komiteaa,
sekä katsoo seuraavaa:
(1)
Bulgaria pystyy nyt käyttämään asetuksen (ETY, Euratom) N:o 1553/89 4 artiklan 4 kohdassa säädettyä liiketoimien tilastoluokittain jakamista varten kansantalouden tilinpitotietoja toiseksi viimeiseltä varainhoitovuodelta ennen sitä varainhoitovuotta, jolta arvonlisäverosta kertyvien varojen peruste on laskettava. Bulgaria ei enää tarvitse lupaa käyttää toissavuotta edeltäviä kansantalouden tilinpitotietoja vuoden 2013 jälkeisten varainhoitovuosien osalta. Siksi 1 artiklan soveltaminen olisi rajattava 31 päivään joulukuuta 2013.
(2)
Neuvoston direktiivin 2006/112/EY (2) 390 a artiklan mukaan Bulgaria saa jatkaa edellytyksin, jotka olivat voimassa kyseisessä jäsenvaltiossa sen liittymispäivänä, mainitun direktiivin liitteessä X olevan B osan 10 kohdassa tarkoitettujen kansainvälisten henkilökuljetusten vapautusta arvonlisäverosta niin kauan kuin jossakin 31 päivänä joulukuuta 2006 yhteisöön kuuluneessa jäsenvaltiossa sovelletaan samaa vapautusta; kyseiset liiketoimet on otettava huomioon määritettäessä arvonlisäverosta kertyvien omien varojen perustetta.
(3)
Bulgaria on pyytänyt komissiolta lupaa käyttää eräitä likimääräisiä arvioita arvonlisäverosta kertyvien omien varojen perusteen laskemisessa, koska se ei kykene tarkasti laskemaan arvonlisäverosta kertyvien omien varojen perustetta direktiivin 2006/112/EY liitteessä X olevan B osan 10 kohdassa tarkoitetuille liiketoimille. Tällainen laskenta aiheuttaa todennäköisesti perusteettoman hallinnollisen rasitteen suhteessa vaikutukseen, joka tällaisilla liiketoimilla on Bulgarian arvonlisäverosta kertyvien omien varojen perusteen kokonaismäärään. Bulgaria pystyy suorittamaan laskennan tähän ryhmään kuuluvien liiketoimien likimääräisten arvioiden perusteella. Bulgarialle olisi näin ollen annettava lupa käyttää likimääräisiä arvioita arvonlisäverosta kertyvien omien varojen perusteen laskemisessa.
(4)
Avoimuuden ja oikeusvarmuuden vuoksi lupa olisi myönnettävä määräaikaisena.
(5)
Sen vuoksi komission päätöstä 2010/4/EU, Euratom (3) olisi muutettava,
ON HYVÄKSYNYT TÄMÄN PÄÄTÖKSEN:
1 artikla
Muutetaan päätös 2010/4/EU, Euratom seuraavasti:
1)
Korvataan 1 ja 2 artikla seuraavasti:
”1 artikla
Bulgaria saa käyttää asetuksen (ETY, Euratom) N:o 1553/89 4 artiklan 4 kohdassa säädettyyn liiketoimien tilastoluokittain jakamiseen vuoden 2009 tammikuun 1 päivästä vuoden 2013 joulukuun 31 päivään ulottuvan jakson osalta sitä varainhoitovuotta kolme tai neljä vuotta edeltäneen vuoden kansantalouden tilinpitotietoja, jolta arvonlisäverosta kertyvien omien varojen peruste on laskettava.
2 artikla
Arvonlisäverosta kertyvien omien varojen perusteen laskemiseksi vuoden 2009 tammikuun 1 päivästä vuoden 2018 joulukuun 31 päivään Bulgarialle annetaan lupa käyttää likimääräisiä arvioita direktiivin 2006/112/EY liitteessä X olevan B osan 10 kohdassa tarkoitetun kansainvälisen henkilökuljetuksen osalta.”
2)
Poistetaan 3 artikla.
2 artikla
Tämä päätös on osoitettu Bulgarian tasavallalle.
Tehty Brysselissä 26 päivänä marraskuuta 2014.

Labels: 2
19
8
3
18
15